b'\n_START_ARTICLE_\nMerikare\n_START_SECTION_\nVladanje\n_START_PARAGRAPH_\nVeliko znanstvenikov meni, da je vladal na koncu Desete dinastije in bil \xc5\xbee v srednjih letih. Identiteta njegovega predhodnika, tako imenovanega Hetija III.,  domnevnega avtorja Podukov za kralja Merikareja, je med egiptologi \xc5\xa1e vedno predmet razprav. Nekateri strokovnjaki se nagibajo k temu, da je bil Merikarejev predhodnik Vahkare Heti.  Poduki, egip\xc4\x8dansko sebayt,  ki so bila napisana morda pod samim Merikarejem in la\xc5\xbeno pripisana njegovemu o\xc4\x8detu, so zbirka navodil za dobro vladanje. Besedilo omenja vzhodne meje kraljestva, ki so bile nedavno zavarovane, vendar \xc5\xa1e vedno zahtevajo vladarjevo pozornost.  Merikarejev neimenovani o\xc4\x8de omenja tudi to, da je oplenil Tinis, in sinu svetuje, naj s te\xc5\xbeavnimi kraljestvi v Gornjem Egiptu ravna bolj prizanesljivo._NEWLINE_Po kronanju okoli leta 2075 pr. n. \xc5\xa1t. se je Merikare modro sprijaznil z dejstvom, da sta v Egiptu dve kraljestvi,  Herakleopolsko in Tebansko, in posku\xc5\xa1al nadaljevati mirno so\xc5\xbeitje, ki ga je dosegal njegov o\xc4\x8de. Zgleda, da je mirno obdobje med njegovo vladavino v Egipt prineslo nekaj blaginje. Malo kasneje je s celim dvorom in ladjevjem  odplul po Nilu navzgor. Ko je priplul do Asjuta, je tam namestil sebi zvestega nomarha Hetija II., ki je nasledil svojega odstavljenega o\xc4\x8deta Tefibija.  V Asjutu je obnovil Vepvavetov tempelj. Iz Asjuta je odplul po Nilu navzgor do \xc5\xa0a\xc5\xa1otepa, zelo verjetno zato, da bi zatrl upor in hkrati pokazal svojo mo\xc4\x8d na nemirnih ju\xc5\xbenih obmejnih ozemljih._NEWLINE_Merikare je umrl okoli leta 2040 pr. n. \xc5\xa1t., nekaj mesecev pred padcem Herakleopolisa. Dokon\xc4\x8dni poraz, ki so ga Deseti dinastiji zadali Tebanci pod poveljstvom Mentuhotepa II., je do\xc5\xbeivel verjetno kratko\xc5\xbeivi neimenovani Merikarejev naslednik.\n_START_SECTION_\nHipoteza o zgodnej\xc5\xa1em vladanju\n_START_PARAGRAPH_\nEgiptolog Arkadi F. Demidchik je leta 2003 predlagal, da se ponovno preu\xc4\x8di Merikarejevo umestitev znotraj Desete dinastije. \xc4\x8ce bi Merikare vladal med vojnim pohodom Mentuhotepa II., bi po njegovem mnenju Merikarejeva piramida in kult ne pre\xc5\xbeivela tabanskega napada. Razen tega bi Merikare  z juga ne mogel dobiti granita, ki ga omenja v Podukih. Demidchik je trdil tudi to, da sta se v bitkah  za Tinis, ki jih omenja Tefibi, na nasprotnih straneh borila Merikare in tebanski vladar Vahank Intef II. Vse to ka\xc5\xbee, da bi morala biti Merikarjeva vladavina nekaj desetletij prej, kot se na splo\xc5\xa1no trdi, se pravi na vi\xc5\xa1ku mo\xc4\x8di Desete dinastije.'